Es tůt vil we swer herzekliche minnet
Es tůt vil we swer herzekliche minnet·
an so hoher stat da sin dienst gar versmaht·
sin tvmber wan vil lúzel darane gewinnet·
swer so vil geklaget dc ze herzen niht engat·
er ist vil wise swer sich so wol versinnet·
dc er dient da man sin dienst wol enpfat·
vnd sich dar lat·
da man sin genade hat·

Ich bedarf vil wol dc ich genade vinde·
wan ich hab ein wib ob der svnnen mir erkorn·
dest ein not die ich niemer vberwinde·
gesehe mich ane als si tet hie bi vorn·
si ist mir lieb gewest da her von kinde·
wan ich wart dvr si vnd dvrh anders niht geborn·
ist ir dc zorn·
das weis got so bin ich verlorn·

Wa ist nv hin min liehter morge sterne
we was hilfet mich dc min svnne ist vf gegan·
si ist mir zehoh vnd ǒch ein teil ze verre·
gegen mittem tage vnd wil da lange stan·
ich gelebte noh den lieben abent gerne·
dc si sich her nider mir ze trôsten wolte lan·
wand ich mih han·
gar verkapfet vf ir wan·

Deutsche Philologie
Deutschland
12. Jahrhundert
13. Jahrhundert
Mittelhochdeutsch
Versdichtung
Codex Manesse